Suvestinė redakcija nuo 1992-08-04 iki 1993-05-21

Nutarimas paskelbtas: Lietuvos aidas 1990, Nr. 81-0; Žin. 1990, Nr.27-636, i. k. 0901010NUTA000I-522

LIETUVOS RESPUBLIKOS AUKŠČIAUSIOJI TARYBA

N U T A R I M A S

DĖL LIETUVOS BANKO STATUTO IR PAGRINDINIO KAPITALO

Lietuvos Respublikos Aukščiausioji Taryba nutaria:

1. Patvirtinti Lietuvos banko statutą ir 500 milijonų rublių pagrindinį kapitalą.

2. Nustatyti, kad Lietuvos banko pagrindinis kapitalas turi būti suformuotas per šešerius metus.

3. Įpareigoti Lietuvos Respublikos Vyriausybę:

a) Lietuvos banko pagrindiniam kapitalui sudaryti 1990 metais skirti 40 mln. rublių, 1991 metais – 60 mln. rublių arba jų ekvivalentą ir 1992–1995 metais – vidutiniškai po 100 mln. rublių arba jų ekvivalentą kasmet;

b) iki 1990 m. rugsėjo 15 d. pateikti Lietuvos Respublikos Aukščiausiajai Tarybai pasiūlymus dėl Lietuvos banko pagrindinio kapitalo šaltinių;

c) iki 1990 m. spalio 1 d. suteikti Lietuvos bankui tinkamas patalpas.

4. Iki bus visiškai suformuotas Lietuvos banko pagrindinis kapitalas, atleisti jį nuo mokesčių į Lietuvos valstybės biudžetą.

5. Nutarimas įsigalioja nuo jo priėmimo dienos.

LIETUVOS RESPUBLIKOS

AUKŠČIAUSIOSIOS TARYBOS

PIRMININKAS	V. LANDSBERGIS

Vilnius, 1990 m. rugsėjo 4 d.

Nr. I-522

LIETUVOS BANKO STATUTAS

I skyrius. Bendrieji nuostatai

1. Pagal Lietuvos banko įstatymą Lietuvos bankas yra centrinis Respublikos bankas, nuosavybės teise priklausantis Lietuvos valstybei ir tiesiogiai pavaldus Lietuvos Respublikos Aukščiausiajai Tarybai.

2. Lietuvos bankas vadovaujasi Lietuvos banko įstatymu, kitais Lietuvos Respublikos įstatymais ir šiuo statutu.

Lietuvos banko būstinė yra Lietuvos Respublikos sostinėje Vilniuje.

3. Lietuvos bankas yra juridinis asmuo, atsakantis už savo prievoles visu savo turtu.

Lietuvos bankas neatsako už Lietuvos valstybės prievoles ir Lietuvos valstybė neatsako už Lietuvos banko prievoles, išskyrus atvejus, kai pats Lietuvos bankas prisiima tokią atsakomybę arba kai tokią banko atsakomybę nustato Lietuvos Respublikos Aukščiausioji Taryba.

4. Lietuvos bankas konsultuoja Lietuvos Respublikos Vyriausybę ir teikia jai informaciją kredito bei pinigų klausimais.

Lietuvos Respublikos Vyriausybės nariai gali dalyvauti Lietuvos banko valdybos posėdžiuose patariamojo balso teise.

Lietuvos banko valdybos pirmininkas dalyvauja Lietuvos Respublikos Vyriausybės posėdžiuose patariamojo balso teise.

II skyrius. Lietuvos banko uždaviniai

5. Pagrindiniai Lietuvos banko uždaviniai yra:

1) parengti ir įgyvendinti Respublikos ekonominę strategiją pinigų apyvartos, kredito, atsiskaitymų ir valiutinių santykių srityje;

2) reguliuoti Lietuvos pinigų ir kredito apyvartą;

3) vykdyti pinigų ir emisijos politiką;

4) reguliuoti Respublikos piniginio vieneto kursą.

III skyrius. Lietuvos banko funkcijos ir teisės

6. Lietuvos bankas pinigų apyvartos srityje:

1) turi išimtinę teisę leisti į apyvartą Respublikos pinigus;

2) organizuoja nacionalinės valiutos piniginių ženklų gaminimą, transportavimą ir saugojimą;

3) nustato piniginių ženklų kupiūras, jų formą, skiriamuosius ir mokumo požymius, susidėvėjusių ir sugadintų piniginių ženklų išėmimo iš apyvartos bei pakeitimo tvarką, informuoja visuomenę apie išleidžiamus į apyvartą ir išimamus iš apyvartos piniginius ženklus;

4) sudaro rezervinius piniginių ženklų fondus, nustato piniginių ženklų ekspertizės tvarką;

5) nustato užsienio valiutos naudojimo Respublikoje tvarką;

6) saugo Lietuvos Respublikos aukso ir kitų brangiųjų metalų atsargas bei užsienio valiutos valstybinius rezervus;

7) nustato nacionalinės valiutos keitimo į kitą valiutą sąlygas;

8) perka ir parduoda auksą, kitus brangiuosius metalus, užsienio valiutą ir užsienio mokamuosius dokumentus;

9) nustato kasos operacijų vykdymo Respublikos ūkyje taisykles.

7. Lietuvos bankas atsiskaitymų ir kredito srityje:

1) atidaro savo banke Respublikos ir užsienio kredito įstaigų atsiskaitomąsias, korespondentines ir kitas sąskaitas, o savo atsiskaitomąsias, korespondentines ir kitas sąskaitas – Respublikos ir užsienio kredito įstaigose;

2) nustato atsiskaitymų Respublikoje tvarką, organizuoja atsiskaitymus tarp bankų per jų korespondentines sąskaitas, atidaromas Lietuvos banke;

3) vadovaudamasis tarptautinėmis sutartimis ir bankų praktika, nustato Lietuvos Respublikos tarptautinių atsiskaitymų tvarką, atlieka tarptautinius atsiskaitymus pats arba išduoda leidimus kitoms kredito įstaigoms atsiskaityti su užsienio šalių bankais;

4) kartu su Lietuvos Respublikos finansų ministerija per Respublikos kredito įstaigas organizuoja kasinį valstybės biudžeto vykdymą ir nustato šių operacijų atlikimo tvarką;

5) naudodamasis Lietuvos banko įstatymo ir šio statuto suteiktomis ekonominio reguliavimo teisėmis, reguliuoja kreditų paklausą ir pasiūlą;

6) kartu su Lietuvos Respublikos finansų ministerija per kredito įstaigas organizuoja Lietuvos Respublikos Vyriausybės išleidžiamų vidaus ir užsienio paskolų obligacijų pardavimą, išpirkimą bei palūkanų už jas išmokėjimą;

7) sudaro ir skelbia apžvalgas apie pinigų apyvartos ir bankų veiklos Lietuvoje būklę;

8) nustato apskaitos ir atskaitomybės vedimo kredito įstaigose tvarką;

9) koordinuoja bankų veiklą automatizuojant ir mechanizuojant banko operacijas.

8. Lietuvos bankas ekonominių ryšių su užsieniu srityje:

1) atstovauja Lietuvos interesams kitų šalių centriniuose ir komerciniuose bankuose, tarptautiniuose bankuose ir kitose tarptautinėse kredito institucijose;

2) sudaro kredito sutartis (ima ir teikia paskolas, parduoda ir diskontuoja vekselius, išduoda garantinius raštus ir t. t.) su užsienio ir tarptautiniais bankais, finansų ir kredito įstaigomis ir teikia mokamas paslaugas;

3) sudaro su užsienio ir tarptautiniais bankais korespondentines bei kitas sutartis;

4) duoda leidimus kredito įstaigoms vykdyti užsienio valiutos operacijas Lietuvoje ir užsienyje;

5) nustato užsienio kreditų ir valiutinių operacijų reguliavimo tvarką.

9. Lietuvos bankas, palaikydamas santykius su komerciniais bankais ir kitomis kredito įstaigomis:

1) duoda leidimus steigti kredito įstaigas bei atšaukia juos Lietuvos banko įstatymo numatytais atvejais;

2) duoda leidimus steigti bendrus su užsieniu bankus, dalyvaujant užsienio steigėjams-dalininkams arba akcininkams;

3) duoda leidimus užsienio bankams steigti jų skyrius, filialus bei atstovybes Lietuvoje;

4) nustato Lietuvos banko įstatymo numatytus privalomus vykdyti ekonominius normatyvus ir taiko sankcijas, jeigu kredito įstaigos tų normatyvų nesilaiko;

5) teikia ir ima paskolas;

6) nustato jam teikiamų apyskaitų ir ataskaitų formas ir jų pateikimo terminus;

7) nustato kredito įstaigų balansų bei pelno ir nuostolių ataskaitų skelbimo tvarką;

8) kontroliuoja kredito įstaigų veiklą, vadovaudamasis Lietuvos banko įstatymu ir šiuo statutu.

10. Lietuvos bankas, remdamasis Lietuvos Respublikos įstatymais, leidžia visoms Respublikos kredito įstaigoms privalomus norminius aktus, reguliuojančius bankininkystę.

Lietuvos bankas turi būti iš anksto supažindinamas su numatomais priimti Respublikos kredito ir pinigų sistemos veiklą reglamentuojančių įstatymų bei kitų norminių aktų projektais.

11. Lietuvos bankas negali būti Respublikos komercinių bankų pajininku arba akcininku.

IV skyrius. Lietuvos banko administracija

12. Lietuvos bankui vadovauja banko valdyba, kurią sudaro pirmininkas, jo pavaduotojai ir ne mažiau kaip trys valdybos nariai.

Lietuvos banko valdybos pirmininku, jo pavaduotojais ir valdybos nariais gali būti tik Lietuvos Respublikos piliečiai.

13. Lietuvos banko valdybai vadovauja jos pirmininkas, kurį skiria Lietuvos Respublikos Aukščiausioji Taryba Lietuvos Respublikos Vyriausybės teikimu septyneriems metams.

14. Neteko galios.

TAR pastaba. Lietuvos banko statuto 14 straipsnį, kaip prieštaraujantį Lietuvos banko įstatymo 4 straipsniui, laikyti negaliojančiu.

Punkto pakeitimai:

Nr. I-2825, 1992-08-04, Žin., 1992, Nr. 24-709 (1992-08-31), i. k. 0921010NUTA00I-2825

15. Lietuvos banko valdybos posėdžiai yra teisėti, jeigu juose dalyvauja ne mažiau kaip pusė valdybos narių. Banko valdybos sprendimai priimami paprasta balsų dauguma.

Balsams pasidalijus po lygiai, lemia valdybos posėdžio pirmininko balsas.

Valdybos sprendimai įgyvendinami jos nutarimais arba valdybos pirmininko įsakymais.

16. Lietuvos banko valdybos posėdžiai rengiami prireikus. Valdybos posėdžius šaukia ir jiems pirmininkauja valdybos pirmininkas, o pirmininkui nesant – jo pavedimu valdybos pirmininko pavaduotojas.

17. Lietuvos banko valdyba:

1) priima svarbiausius sprendimus pinigų apyvartos ir bankininkystės klausimais, iš jų dėl: operacijų pinigų ir valiutos rinkoje; kapitalo judėjimo iš Lietuvos ir į Lietuvą reguliavimo; valiutinių operacijų ypatingojo reguliavimo; Lietuvos banko centralizuotų kreditavimo išteklių ir gyventojų indėlių draudimo fondų sudarymo bei naudojimo; stojimo į tarptautines finansų ir kredito organizacijas; komerciniams bankams ir kitoms kredito įstaigoms privalomų vykdyti ekonominių normatyvų nustatymo ir taikytinų sankcijų, kai šių normatyvų nesilaikoma;

2) tvirtina metinę banko ataskaitą ir metinį balansą;

3) sprendžia Lietuvos banko turto ir lėšų naudojimo klausimus;

4) tvirtina Lietuvos banko įmonių, įstaigų ir organizacijų nuostatus ir Lietuvos banko Revizijų skyriaus nuostatus;

5) tvirtina Lietuvos banko pajamų ir išlaidų sąmatą.

18. Lietuvos banko valdybos pirmininkas:

1) organizuoja Lietuvos banko darbą;

2) be atskiro įgaliojimo atstovauja Lietuvos bankui Respublikoje bei užsienyje ir atlieka visus su tuo susijusius veiksmus;

3) nustato Lietuvos banko struktūrą, steigia, reorganizuoja ir likviduoja Lietuvos bankui pavaldžias įmones, įstaigas bei organizacijas;

4) skiria ir atleidžia Lietuvos banko struktūrinių padalinių vadovus, taip pat vyriausiąjį buhalterį, kitus specialistus bei tarnautojus; skiria ir atleidžia Lietuvos bankui pavaldžių įmonių, įstaigų bei organizacijų vadovus; skatina pasižymėjusius darbuotojus, skiria drausmines nuobaudas;

5) tvirtina Lietuvos banko centrinio aparato etatų sąrašą, kitų Lietuvos banko įstaigų struktūrą;

6) tvirtina valdybos pirmininko ir jo pavaduotojų pasiskirstymą pareigomis;

7) išduoda įgaliojimus, nustato Lietuvos banko įsipareigojimų pasirašymo tvarką;

8) tvirtina Lietuvos banko centrinio aparato struktūrinių padalinių nuostatus.

Lietuvos banko valdybos pirmininkui nesant, Lietuvos banko valdybos pirmininko pareigas jo pavedimu eina vienas iš pavaduotojų.

19. Lietuvos banko valdybos pirmininko pavaduotojai, valdybos nariai ir struktūrinių padalinių vadovai priklausomai nuo jų kompetencijos be atskiro įgaliojimo atstovauja Lietuvos bankui santykiuose su kitomis įmonėmis, įstaigomis ir organizacijomis.

20. Lietuvos banko valdybos ir jo įstaigų bei organizacijų veiklą revizuoja Lietuvos banko Revizijos skyrius. Šis skyrius taip pat kontroliuoja Respublikos kredito įstaigų veiklą, organizuodamas ištisines arba atrankines revizijas. Be to, Revizijos skyrius kasmet tikrina Lietuvos banko metinę ataskaitą bei metinį balansą ir pateikia informaciją apie tai Lietuvos Respublikos Aukščiausiosios Tarybos Prezidiumui.

Revizijų skyriaus viršininką skiria Lietuvos Respublikos Aukščiausioji Taryba Lietuvos banko valdybos pirmininko teikimu septyneriems metams.

21. Lietuvos banko darbuotojai, atliekantys tikrinimus bei revizijas, turi teisę įeiti į tikrinamos kredito įstaigos bei jos struktūrinių padalinių ir filialų patalpas, susipažinti su visais tam darbui reikalingais dokumentais, gauti pažymas.

22. Lietuvos bankas turi teisę gauti iš komercinių bankų, kitų kredito įstaigų, ministerijų, departamentų, kitų valstybinių tarnybų, įmonių, įstaigų ir organizacijų bei kitų fizinių ir juridinių asmenų medžiagą, kurios reikia ekonominiam kontrolės ir revizijų darbui.

23. Lietuvos bankas privalo laikyti paslaptyje informaciją apie klientų ir korespondentų vykdomas komercines operacijas ir jų sąskaitų turinį.

Bankas gali teikti informaciją apie klientų komercines operacijas ir sąskaitas tik:

1) patiems klientams;

2) teismui arba arbitražui įstatymo nustatytais atvejais;

3) finansų įstaigoms mokesčių reikalais.

Visi Lietuvos banko darbuotojai privalo laikyti paslaptyje banko reikalus ir jo sudaromus sandėrius.

V skyrius. Lietuvos banko pajamos, išlaidos ir fondai

24. Lietuvos bankas, vykdydamas jam iškeltus pagrindinius uždavinius, atlieka operacijas finansų rinkoje. Paprastai Lietuvos bankas nekredituoja ir neaptarnauja gyventojų, taip pat nebankinių įmonių, įstaigų bei organizacijų. Sprendimus dėl atskirų nebankinių klientų aptarnavimo Lietuvos banke priima išimties būdu Lietuvos banko valdyba.

25. Lietuvos bankas gauna pajamas už paskolų ir garantijų teikimą, vekselių diskontavimą, vertybinių popierių, kitų šalių valiutos pardavimą, taip pat už kitų operacijų, numatytų Lietuvos banko įstatyme ir šiame statute, vykdymą.

26. Lietuvos banko išlaidos susidaro imant paskolas ir garantijas, perkant vertybinius popierius, kitų šalių valiutą, vykdant kitas operacijas, kurios numatytos Lietuvos banko teisėse ir pareigose. Į šias išlaidas įeina ir Lietuvos banko išlaikymo išlaidos.

27. Lietuvos banke sudaromas pagrindinis kapitalas, atsargos kapitalas, Lietuvos banko plėtimo, materialinio skatinimo ir kiti fondai.

28. Lietuvos banko pagrindinis kapitalas yra 500 milijonų rublių. Jis sudaromas iš Lietuvos valstybės biudžeto lėšų bei tikslinių įnašų.

29. Atsargos kapitalas sudaromas iš Lietuvos banko pelno kasmetinių atskaitymų, kurie daromi tol, kol atsargos kapitalo suma pasieks pagrindinio kapitalo sumą. Panaudojus dalį atsargos kapitalo banko nuostoliams atlyginti, vėl daromi pelno atskaitymai į šį fondą, kol jis pasieks pagrindinio kapitalo sumą. Atsargos kapitalui sudaryti skiriami 50 procentų Lietuvos banko metinio pelno.

30. Atskaičius lėšas į atsargos kapitalą, 30 procentų likusio banko metinio pelno sumokama į Lietuvos valstybės biudžetą.

31. Lietuvos bankas ir jo filialai atleidžiami nuo valstybinio (žyminio) mokesčio, vietinių mokesčių ir rinkliavų.

VI skyrius. Baigiamieji nuostatai

32. Lietuvos bankas skelbia savo mėnesinius ir metinius balansus.

Banko darbo metai prasideda sausio mėnesio 1 dieną ir baigiasi gruodžio mėnesio 31 dieną.

33. Lietuvos bankas ir jam pavaldžios įmonės, įstaigos bei organizacijos turi antspaudą su Lietuvos valstybės herbu ir banko pavadinimu.

34. Lietuvos bankas turi teisę steigti Lietuvoje ir užsienyje savo skyrius, filialus, pavaldžias įmones ir būti įmonių, reikalingų Lietuvos banko užduotims vykdyti, pajininku arba akcininku.

35. Lietuvos bankas likviduojamas Lietuvos Respublikos Aukščiausiosios Tarybos nutarimu, kuriame taip pat numatomas tolesnis Lietuvos banko turto naudojimas.

______________

Pakeitimai:

1.

LIETUVOS RESPUBLIKOS AUKŠČIAUSIOJI TARYBA, Nutarimas

Nr. I-2825, 1992-08-04, Žin., 1992, Nr. 24-709 (1992-08-31), i. k. 0921010NUTA00I-2825

Dėl Lietuvos banko valdybos paleidimo